b'\n_START_ARTICLE_\nTomba del capbussador\n_START_SECTION_\nDescripci\xc3\xb3\n_START_PARAGRAPH_\nEs tracta d\'un tomba de caixa, constitu\xc3\xafda amb cinc lloses calc\xc3\xa0ries\xc2\xa0de travert\xc3\xad local que, en el moment de la descoberta, estaven acuradament engalzades i massillades. El paviment de la caixa estava fet del mateix basament roc\xc3\xb3s sobre el que fou bastida la tomba._NEWLINE_L\'excepcionalitat de la descoberta rau en el fet que les parets de l\'artefacte i, el que \xc3\xa9s encara m\xc3\xa9s ins\xc3\xb2lit,\xc2\xa0fins i tot la llosa de cobertura, estan totalment escaiolades i decorades amb pintura mural de tema figuratiu, realitzada amb la t\xc3\xa8cnica del fresc. Aix\xc3\xb2 fa que constitueixin "l\'\xc3\xbanic exemple de pintura grega amb escenes figuratives datades en els per\xc3\xadodes Orientalitzant, Arcaic o Cl\xc3\xa0ssic que han pervingut de forma completa. Entre els milers de tombres gregues conegudes d\'aquest per\xc3\xadiode (aproximadament entre el 700\xe2\x80\x93400 BC), aquesta \xc3\xa9s l\'\xc3\xbanica decorada amb frescos de subjectes humans"_NEWLINE_L\'aixovar funerari trobat a l\'interior de la sepultura estava constitu\xc3\xaft per un \xc3\xbanic l\xc3\xa8cit (lekythos) \xc3\xa0tic amb figures negres, un lira (lyra) i dos ar\xc3\xadbals d\'alabastre per ung\xc3\xbcents.\xc2\xa0Per b\xc3\xa9 que poques restes de l\'esquelet estaven conservades, la sepultura s\'atribueix generalment a un jove.\n_START_SECTION_\nEl descobriment\n_START_PARAGRAPH_\nLa tomba del capbussador va ser descoberta per Mario Napoli el 3 juny del 1968, a menys de dos quil\xc3\xb2metres a sud de Paestum, en una localitat anomenada Tempa del prete. Va ser exhumada en el curs de campanyes d\'excavaci\xc3\xb3 organitzades, programades en l\'\xc3\xa0mbit de les Convencions sobre la Magna Gr\xc3\xa8cia de Taranto i dirigides a esbrinar les interaccions existents entre els mons culturals de Gr\xc3\xa8cia i d\'Etr\xc3\xbaria (i, indirectament, de la naixent Roma), que, precisament a l\'entorn de l\'\xc3\xa0rea pestana, hi ten\xc3\xaden la seva zona liminar.\n_START_SECTION_\nDataci\xc3\xb3\n_START_PARAGRAPH_\nEls objectes de l\'aixovar funerari, en particular el Lekythos \xc3\xa0tic, conjuntament amb consideracions estil\xc3\xadstiques, han perm\xc3\xa8s una clara dataci\xc3\xb3 en el decenni compr\xc3\xa8s entre el 480 i el 470\xc2\xa0aC. La tomba descoberta se situa, doncs, en l\'\xc3\xa8poca \xc3\xa0urea de l\'art pestana, en un context pol\xc3\xadtic i social que havia vist, menys de vint anys abans, l\'edificaci\xc3\xb3 del temple d\'Atena (impr\xc3\xb2piament anomenat de Ceres) i hauria portat, en el lapse de dos o tres decennis, al sorgiment del m\xc3\xa9s complet exemple de l\'arquitectura de Paestum, el c\xc3\xa8lebre Temple de Nept\xc3\xba.\n_START_SECTION_\nLa influ\xc3\xa8ncia etrusca\n_START_PARAGRAPH_\nTot el context iconogr\xc3\xa0fic \xc3\xa9s an\xc3\xb2mal en una artefacte d\'entorn magnegrec. _NEWLINE_L\'\xc3\xbas de figuracions en les sepultures era, de fet, \xc2\xa0t\xc3\xadpic d\'Etr\xc3\xbaria i, en canvi, substancialment desconegut a la Magna Gr\xc3\xa8cia on les tombes eren com a m\xc3\xa0xim decorades amb estil cal\xc2\xb7ligr\xc3\xa0fic._NEWLINE_Tamb\xc3\xa9 l\'associaci\xc3\xb3 entre temes de l\'ultram\xc3\xb3n i contextos convivials denota una influ\xc3\xa8ncia art\xc3\xadstica i cultual provinent del m\xc3\xb3n etrusc, facilitant un testimoni de la profunditat i la reciprocitat dels intercanvis culturals i art\xc3\xadstics entre les dues civilitzacions en ambdues ribes del Sele._NEWLINE_Per altra banda cal ressaltar com aquesta tomba mostra notables difer\xc3\xa8ncies amb les imatges art\xc3\xadstiques de l\'art etrusc. Nom\xc3\xa9s cal comparar, per exemple, l\'atmosfera suspesa de l\'escena del cabussador, en un context estilitzat i fabulesc, amb l\'atmosfera caracter\xc3\xadstica de les pintures funer\xc3\xa0ries estrusques, com la tomba de la Ca\xc3\xa7a i de la Pesca de Tarqu\xc3\xadnia.'